Die Pos | News | Parkeraad sê renoster het nie ‘aangeval’
23 February 2018 l Andries van der Heyde l Views: 323 l 28 days ago
Dié foto is geneem kort voordat die renoster op die foto vir Mark Obree (62) ernstig beseer het. Foto: Verskaf
Die egpaar se dogter, dr. Nicola Havemann, is ’n mediese praktisyn in Bela-Bela.
Die egpaar was vroeg die oggend saam met gewapende veldgidse op ’n staptoer deur die reservaat toe hulle tussen ’n renosterbul en ’n koei en haar kalf beland het.
Havemann het aan Die Pos gesê die bul het vermoedelik op haar ouers afgestorm. Die renoster het vir Mark gestamp en hy het tussen twee bome beland wat hom gedeeltelik van die renoster beskerm het. Die renoster het daarna wegbeweeg. Mark het ’n diep wond aan sy bolyf opgedoen en vier ribbes is ge-breek.
Mark het baie bloed verloor en die veldgidse het noodbehandeling op hom toegepas nadat hy sy bewussyn verloor het.
Hy is per ambulans na die Mediclinic in Thabazimbi geneem waar hy geopereer is. Sarah het twee tone gebreek toe sy probeer vlug het.
“Ons het vasgestel dat die renoster hulle nie bestorm het nie,” het Divhani Maremba, SanParke-woordvoerder, egter dié week aan Die Pos gesê.
“Die renosters was op daardie stadium in hul natuurlike habitat en het besluit om weg te hardloop die oomblik toe hulle bedreig gevoel het. Dit is baie ongelukkig dat een van die diere van rigting verander en na die groep men-se toe gehardloop het.”
Maremba het gesê die voorval was vir SanParke se bestuur baie ontstellend en daarom het hulle ver-teenwoordigers na die hospitaal gestuur waar Mark opgeneem is om hom te onder-steun.
Hy kon niks van die voorval onthou nie.
Volgens Maremba was Mark en sy gesin baie dankbaar dat SanParke moeite gedoen het om hom te besoek.
Die gesin was ook baie beïndruk met die manier waarop die veldgidse die situasie hanteer het.
“Ons beskou hierdie as ’n ongelukkige voorval en ons hoop altyd dat sulke voorvalle nooit gebeur nie. Ons wens hom ’n spoedige herstel toe,” het Maremba gesê.
Sy het gesê ’n voorvalverslag is saamgestel, wat hersien sal word soos prosedures bepaal. “Ons weet dat ons gidse die nodige ondervinding het en dat hulle passievol oor hul werk is. So ’n voorval kan op enige plek gebeur. Ons is net bly niemand is noodlottig beseer nie.”
Maremba het gesê besoekers aan die verskeie parke moet altyd bewus wees dat hulle ’n natuurlike omgewing met wilde diere betree en reservate moenie as “dieretuine” beskou word nie.
“Staproetes is ontwerp om besoekers eerstehands te laat ervaar hoe dit is om naby wild te wees. Daar is egter reëls.”
Diere soos die Groot Vyf is veral onvoorspelbaar wanneer hulle naby mense kom. Maremba het gesê besoekers moet die veldgidse se leiding volg.
Dit is veldgidse se werk om ’n veilige afstand tussen die groep en die diere te handhaaf.
“Wanneer ’n renoster gesien word, sal die gids die dier se houding en gedrag dophou. Hy of sy sal dan ’n veilige gebied soos ’n versperring wat ’n bos of rots kan wees, identifiseer, wat tussen die groep en die renoster kan dien, of wegbeweeg indien die dier aggressief raak.”
Aangesien die meeste SanParke-reservate byna geen selfoonopvangs het nie, is besoekers se veiligheid uiters belangrik, het Maremba gesê.
Mark en sy vrou kuier tans by Havemann en haar gesin in Bela-Bela.